Droogte: Boere maak planne om hoop te behouDie droogte ontsien niemand niks en niemand nie, maar Noord-Kaapse boere doen wat hulle kan om die wa deur die drif te probeer kry. (Foto: Elaine Krige) Ondanks erge droogte en finansiële uitdagings wat boere van die Noord-Kaap op hul knieë dwing, is daar steeds stories van hoop en boere wat planne maak om die droogte te oorwin. “Aardverwarming is deel van ons wese en ons moet besef dit sal altyd deel wees van die Noord-Kaap. Daarom moet ons boere leer om meer doeltreffend te boer,” sê Nicol Jansen, president van AgriSA in die Noord-Kaap. Hy sê boere moet maniere vind om dieselfde produksie te lewer met verminderde kuddes. Een van dié maniere is om te verseker dat ooie doeltreffende voeding ontvang kort voor konsepsie en die lam so gou moontlik speen ná geboorte. Boere kom ook nou in die gewoonte om ŉ gedeelte van hul grond te “laat rus” voor daar weer geplant word. “Ons bestudeer ook die voedingswaarde van verskeie kosse in detail en kyk wat ons kan toevoeg om optimale voeding vir diere te verseker,” sê Jansen. Johnny Visser, ŉ boer van Vanwyksvlei, ŉ boeregemeenskap net duskant Prieska, sê hulle het ŉ plan gemaak om turksvybome aan diere te voer. “Die bome het begin vrek en ons het besef dat die dorings fyngemaal en vir die diere gevoer kan word. Dié dorings is ryk aan vesel en die plante in die veld bied nie meer die vesel wat diere nodig het om te oorleef nie,” verduidelik Visser. Boere maak allerhande planne om kop bo water te hou terwyl die droogte voortduur. (Foto: Elaine Krige) Die Noord-Kaap gaan die afgelope vyf jaar gebuk onder ŉ droogte wat sommige boere beskryf as “die ergste in menseheugenis”. Verskeie boere het reeds alles verloor en ander het alles verkoop en hul plase verlaat weens die las van die droogte. Die oorblywende boere is egter vasberade om die wa deur die drif te trek. “Ons is nie sonder hoop nie. Die Here voorsien nog elke keer en ons glo die Here sal ons hierdeur ook dra,” sê Deon Oberholzer, voorsitter van die boerevereniging in Vanwyksvlei. Hy glo vas die reën gaan kom. Intussen maak Suid-Afrikaners hul harte en beursies oop vir die boere. “Die gesindheid van mense oor die hele land wat inspring om ons boere te help, is vir ons ŉ riem onder die hart,” sê Joe Scholtz, ŉ boer van Griekwastad. Vrydagaand is 1 360 sakke voer ter waarde van R300 000 in Vanwyksvlei afgelaai. Allan Harrison, ŉ senior handelaar van die internasionale graanhandelaar Seaboard in Durban, het die Noord-Kaap in Oktober besoek. Hy was só aangegryp deur die boere se nood dat hy sy base in die VSA oortuig het om die geld te skenk vir voer. (Foto: Elaine Krige) Boere maak ook planne met verskillende soorte geldinsamelings. Só het die gemeenskap van Prieska besluit om volgende jaar ŉ volstruis teen ŉ skaap te laat resies hardloop en weddenskappe te neem op watter dier sal wen. Dié geld sal dan gebruik word om boere in die gebied te ondersteun. Johannes Jordaan van die landbouvereniging in Volop, tussen Griekwastad en Prieska, sê hy hou moed deur te konsentreer op dít wat hy kán beheer, eerder as die dinge wat hy nié kan nie, soos die weer. “Dit is ook belangrik om jouself te omring met positiewe mense wat positiewe stories vertel,” sê Jordaan. “ŉ Boer maak ŉ plan en ons sal aanhou nuwe planne maak vir elke nuwe uitdaging.”